สโมสรฟุตบอลปารีส

สโมสรฟุตบอลปารีส  เป็นสโมสรฟุตบอลอาชีพของฝรั่งเศสที่ตั้งอยู่ในกรุงปารีสที่จะแข่งขันในลีกเอิงในฤดูกาล 2025–26 หลังจากได้เลื่อนชั้นจากลีกเดอ ตั้งแต่ฤดูกาล 2025–26 เป็นต้นไป สโมสรฟุตบอลปารีสจะลงเล่นเกมเหย้าที่สนามสตาดฌอง-บวงซึ่งตั้งอยู่ในเขตบูโลญ-บีย็องกูร์ในปารีส
สโมสรฟุตบอลปารีสก่อตั้งขึ้นใน ค.ศ. 1969 โดยรวมกับสตาดแซ็ง-แฌร์แม็ง เพื่อก่อตั้งปารีแซ็ง-แฌร์แม็งใน ค.ศ. 1970 แต่ในที่สุดก็แยกตัวออกไปในปี ค.ศ. 1972 พวกเขาได้รับฉายาว่า เลอ เบลอส์ (เดอะบลูส์) เนื่องมาจากสีเสื้อของสโมสรเป็นสีน้ำเงิน และตราประจำทีมมีรูปหอไอเฟล สโมสรฟุตบอลปารีสลงเล่นเกมเหย้าที่สตาดฌอง-บวง ในปารีสตั้งแต่ปี ค.ศ. 2025 ซึ่งตั้งอยู่ในเขตที่ 16 ของปารีส
หลังแยกตัวจากปารีแซ็ง-แฌร์แม็ง สโมสรต้องดิ้นรนอย่างหนักเพื่อสร้างตัวเองในลีกฟุตบอลฝรั่งเศส โดยเล่นส่วนใหญ่ในลีกสมัครเล่น ก่อนจะกลับมามีสถานะเป็นสโมสรอาชีพอีกครั้งในปี ค.ศ. 2015 เดอะบลูส์ฟื้นตัวกลับมาได้ตั้งแต่ปี ค.ศ. 2024 เมื่อพวกเขาถูกครอบครัวอาร์โนเข้าเทคโอเวอร์ ด้วยการลงทุนทางการเงินจำนวนมาก พวกเขาจึงเลื่อนชั้นกลับสู่ลีกเอิงอีกครั้งในฤดูกาล 2024–25 หลังจากห่างหายไปนานถึง 46 ปี
ตั้งแต่ปี ค.ศ. 2024 สโมสรฟุตบอลปารีสตกเป็นของ Agache Sport ของตระกูลอาร์โนซึ่งปัจจุบันถือหุ้นอยู่ 52.4%, เรดบูล จีเอ็มบีเอช กลุ่มบริษัทของออสเตรีย ถือหุ้น 10.6%, Alter Paris นำโดยปีแยร์ เฟอรัคชี ถือหุ้น 29.8% และบีอาร์ไอถือหุ้น 7.2%
ประวัติ.
สโมสรฟุตบอลปารีสก่อตั้งขึ้นเมื่อวันที่ 1 สิงหาคม ค.ศ. 1969 เป้าหมายของสโมสรคือการได้เล่นในลีกเอิงภายใน ค.ศ. 1970 ความพยายามที่จะควบรวมกับเซแอ็ส เซอด็องอาร์แดน ถูกปฏิเสธ ดังนั้นปารีสจึงมองหาสโมสรในลีกเดอ และต่อมาได้รวมกับสตาดแซ็ง-แฌร์แม็งเพื่อก่อตั้งปารีแซ็ง-แฌร์แม็ง ซึ่งเป็นสโมสรอาชีพที่เล่นในลีกเอิง สโมสรฟุตบอลปารีสในปัจจุบันถือกำเนิดขึ้นใน ค.ศ. 1972 เมื่อสโมสรแยกตัวออกจากปารีแซ็ง-แฌร์แม็ง หลังจากได้รับแรงกดดันจากนายกเทศมนตรีปารีสซึ่งปฏิเสธที่จะสนับสนุนสโมสรที่ไม่ได้มาจากปารีส (แต่เดิมสโมสรตั้งอยู่ในแซ็ง-แฌร์แม็ง-อ็อง-แล)
ในตอนต้นของฤดูกาล 1972–73 ปารีลงเล่นในลีกเอิงโดยใช้สนามเหย้าที่ปาร์กเดแพร็งส์ 2 ฤดูกาลต่อมา สโมสรตกชั้นสู่ลีกเดอ ซึ่งเป็นช่วงเดียวกับการที่ปารีแซ็ง-แฌร์แม็งก้าวขึ้นสู่ลีกสูงสุดและการเข้าซื้อสนามปาร์กเดแพร็งส์ หลังจากเล่นในลีกเดอได้ 4 ปี ปารีสก็กลับสู่ลีกเอิงในฤดูกาล 1978–79 อย่างไรก็ตาม ฤดูกาลนี้เป็นฤดูกาลที่ยากลำบากและส่งผลให้สโมสรต้องตกชั้นกลับสู่ลีกเดอหลังจากผ่านไป 1 ฤดูกาล หลังจากนั้น สโมสรฟุตบอลปารีสยังไม่สามารถหวนคืนสู่ลีกสูงสุดของฝรั่งเศสได้
ใน ค.ศ. 1983 สโมสรฟุตบอลปารีสซึ่งขณะนั้นนำโดยฌ็อง-ลุก ลาการ์แดร์ นักอุตสาหกรรม ได้รวมเข้ากับราซีงเกลิบเดอฟร็องส์ขณะที่ราซีงยังคงอยู่ในลีกเอิง สโมสรฟุตบอลปารีสตกชั้นสู่ดิวิชัน 4 หลังจากผ่านไป 1 ฤดูกาล ก่อนจะตกชั้นสู่ดิวิชัน 5 และใช้เวลา 4 ฤดูกาลในดิวิชัน 5 ก่อนกลับสู่ดิวิชัน 4 ใน ค.ศ. 1988 การเลื่อนชั้นในฤดูกาลถัดมา ทำให้ปารีสเลื่อนชั้นขึ้นสู่ดิวิชัน 3 ปารีสยังคงอยู่ในดิวิชัน 3 เป็นเวลา 12 ปีก่อนที่จะเป็นสมาชิกผู้ก่อตั้งของช็องปียอนานาซียอนาล ใน ค.ศ. 2000 สโมสรจบอันดับที่ 17 และตกชั้นไปเล่นในช็องปียอนาเดอฟร็องส์ระดับสมัครเล่น ปารีสใช้เวลา 6 ปีในลีกก่อนจะกลับสู่ช็องปียอนานาซียอนาล ในฤดูกาล 2006–07 หลังจากประสบความสำเร็จในฤดูกาล 2014–15 สโมสรได้เลื่อนชั้นสู่ลีกเดอ ดิวิชัน 2 ของฝรั่งเศส ร่วมกับสโมสรฟุตบอลแรดสตาร์ คู่แข่งร่วมเมือง อย่างไรก็ตาม พวกเขาอยู่ในลีกเดอได้เพียง 1 ฤดูกาลและตกชั้นกลับสู่ช็องปียอนานาซียอนาลในฤดูกาล 2016–17
ในฤดูกาล 2016–17 สโมสรฟุตบอลปารีสเข้ารอบเพลย์ออฟเลื่อนชั้น/ตกชั้นกับอูว์แอ็ส ออร์เลอ็อง แต่แพ้ในผลรวม 2 นัด จากนั้น สโมสรฟุตบอลปารีสได้เลื่อนชั้นสู่ลีกเดอหลังจากที่แอ็สเซ บัสตียา ถูกลดระดับสู่ดิวิชัน 3 เนื่องจากความผิดปกติทางการเงิน สำหรับฤดูกาล 2017–18 ปารีสจบอันดับที่ 8 ของตารางอยู่ห่างจากโซนเพลย์ออฟเลื่อนชั้นเพียง 3 อันดับ
ในฤดูกาล 2018–19 ปารีสจบอันดับที่ 4 และแข่งขันรอบเพลย์ออฟกับอาเซ ล็องส์ แต่แพ้การยิงลูกโทษหลังจากเสมอกัน 1–1
เมื่อวันที่ 30 เมษายน 2021 สโมสรฟุตบอลปารีส พร้อมด้วยอองเชร์ ได้รับคำสั่งแบนการซื้อขายโดยฟีฟ่า เนื่องจากละเมิดกฎข้อบังคับเกี่ยวกับการซื้อขายในเดือนสิงหาคม 2020 การแบนมีผลในช่วงตลาดซื้อขายช่วงซัมเมอร์ปี 2021
การลงทุนโดยบาห์เรน.
เดือนกรกฎาคม 2020 สโมสรฟุตบอลปารีสได้ประกาศความร่วมมือกับพันธมิตรเชิงกลยุทธ์รายใหม่ นั่นคือ ราชอาณาจักรบาห์เรน เพื่อร่วมกันพัฒนาและยกระดับสโมสรให้ก้าวไปสู่เป้าหมายที่ยิ่งใหญ่ ข้อตกลงเสร็จสิ้นลงด้วยการลงทุนเพื่อปรับปรุงสถานะทางการเงินของสโมสร ทำให้ราชอาณาจักรบาห์เรนถือหุ้นในสโมสรเป็นสัดส่วน 20 เปอร์เซ็นต์ของหุ้นทั้งหมด ปีแยร์ เฟอรัคชี ผู้ก่อตั้ง "อัลฟ่ากรุป" ยังคงเป็นผู้ถือหุ้นหลักในสัดส่วนร้อยละ 77 นอกเหนือจากการลงทุนครั้งนี้ ราชอาณาจักรบาห์เรนยังกลายเป็นผู้สนับสนุนหลักของสโมสรอีกด้วย
การบริหารงานของตระกูลอาร์โนและกลับสู่ลีกเอิง (2025–ปัจจุบัน).
ในเดือนตุลาคม 2024 มีรายงานว่าตระกูลอาร์โนจะเข้าซื้อหุ้นส่วนใหญ่ของสโมสรในอนาคต พร้อมกับการเข้ามาถือหุ้นส่วนน้อยของบริษัทเรดบูล จีเอ็มบีเอช เมื่อวันที่ 29 พฤศจิกายน ค.ศ. 2024 การเข้าซื้อกิจการได้มีการประกาศอย่างเป็นทางการ โดยตระกูลอาร์โนซื้อหุ้น 52.4% ผ่านบริษัท Agache Sport ซึ่งเป็นบริษัทผู้ถือหุ้นของพวกเขา ปีแยร์ เฟอรัคชียังคงถือหุ้น 29.8% ผ่าน Alter Paris ในขณะที่ เรดบูลเข้าซื้อ 10.6% และ BRI Sports Holdings ถือหุ้น 7.2% ในสโมสร
เมื่อวันที่ 12 กุมภาพันธ์ ค.ศ. 2025 สโมสรฟุตบอลปารีสบรรลุข้อตกลงกับสโมสรรักบี้ Stade Français เพื่อให้ทีมย้ายไปที่สตาดฌอง-บวงของพวกเขาซึ่งตั้งอยู่ในเขตที่ 16 ก่อนฤดูกาล 2025–26 ในวันที่ 2 พฤษภาคม ค.ศ. 2025 สโมสรฟุตบอลปารีสได้เลื่อนชั้นสู่ลีกเอิง เป็นการกลับสู่ลีกสูงสุดของฟุตบอลฝรั่งเศสหลังจากห่างหายไปนานถึง 46 ปี
สนาม.
นับตั้งแต่ก่อตั้ง สโมสรฟุตบอลปารีสได้ลงเล่นในสนามกีฬาหลายแห่ง โดยเฉพาะปาร์กเดแพร็งส์, สตาดเดเฌรีน, สตาดชาร์เลตี และล่าสุดคือสตาดฌอง-บวง สโมสรได้เล่นเกมเหย้าที่สนามปาร์กเดแพร็งส์ที่สร้างใหม่ ตั้งแต่ปี ค.ศ. 1972 ถึง 1974 และอีกครั้งในฤดูกาล 1978–79 ในช่วงสั้น ๆ ที่ลงเล่นในลีกเอิง โดยแบ่งสนามกับทีมปารีแซ็ง-แฌร์แม็ง หลังจากที่สโมสรตกชั้นในปี ค.ศ. 1974 ทีมได้ย้ายสนามไปที่ Stade de la Porte de Montreuil ที่มีความเก่าแก่ ซึ่งต่อมาได้เปลี่ยนชื่อเป็นสตาดเดเฌรีนโดยเป็นสนามขนาดเล็กที่มีความจุจำกัด สโมสรฟุตบอลปารีสยังคงอยู่ที่นั่นเป็นเวลาหลายปี แม้จะประสบปัญหาเรื่องสิ่งอำนวยความสะดวกที่ไม่ดี และแม้กระทั่งเกิดไฟไหม้ที่ทำลายห้องแต่งตัวในช่วงฤดูกาล 1974–75
ในปี ค.ศ. 1999 สโมสรได้ย้ายไปยังสตาดชาร์เลตีเป็นการชั่วคราวเป็นส่วนหนึ่งของการกลับสู่ฟุตบอลอาชีพ แต่หลังจากตกชั้น พวกเขาก็กลับมายังเดเฌรีนจนถึงปี ค.ศ. 2007 ในปีนั้น พวกเขาย้ายไปอยู่ที่สตาดชาร์เลตีเป็นการถาวร และในปี ค.ศ. 2013 เนื่องจากมีผู้เข้าชมน้อย สโมสรจึงกลับมาที่เดเฌรีนอีกครั้งในช่วงสั้น ๆ
ในเดือนกุมภาพันธ์ ค.ศ. 2025 สโมสรฟุตบอลปารีสบรรลุข้อตกลงสำคัญกับสตาดฟรองเซส์เพื่อย้ายไปยังสนามสตาดฌอง-บวง เริ่มตั้งแต่ฤดูกาล 2025–26 ฌอง-บวงตั้งอยู่ในเขตที่ 16 ซึ่งมีบรรยากาศที่ปิดและเป็นมิตรต่อการแข่งขันฟุตบอล การเคลื่อนไหวดังกล่าวได้รับการสนับสนุนอย่างแข็งขันจากเยือร์เกิน คล็อพ หัวหน้าฝ่ายฟุตบอลระดับโลกของเรดบูล ซึ่งผลักดันให้เกิดการเปลี่ยนแปลงเนื่องจากชาร์เลตีมีประสบการณ์ในวันแข่งขันที่ไม่ดีนัก คล็อพเชื่อว่าที่นั่งที่อยู่ห่างไกลเนื่องจากมีลู่วิ่งคั่นกลางที่ชาร์เลตี ทำให้ทั้งการมีส่วนร่วมของแฟนบอลและประสิทธิภาพของผู้เล่นลดลง การเคลื่อนไหวครั้งนี้สอดคล้องกับวิสัยทัศน์ด้านฟุตบอลของเรดบูลที่จะสร้างบรรยากาศการเชียร์ที่เข้มข้นจากแฟนบอลและยกระดับสถานะการแข่งขันของสโมสรฟในวงการฟุตบอลฝรั่งเศส
 "ณ วันที่ 28 เมษายน 2025"
ผู้เล่นชุดปัจจุบัน.
<templatestyles src="Template:Football squad player/styles.css" />
ปล่อยยืมตัว.
<templatestyles src="Template:Football squad player/styles.css" />